राजनांदगांव। छत्तीसगढ़ के मुख्यमंत्री रमन सिंह ने आज राजनांदगांव विधानसभा सीट के लिए नामांकन दाखिल किया। इस दौरान उत्तर प्रदेश के मुख्यमंत्री योगी आदित्यनाथ भी वहां मौजूद थे। इस दौरान एक खास नजारा देखने लायक था। सीएम रमन सिंह ने योगी आदित्यनाथ के पैर छूकर उनका आशीर्वाद लिया और जीत का दावा किया। वहीं, योगी ने कहा कि मेरी रमन सिंह के लिए शुभकामनाएं हैं। यहां भाजपा की जीत में कोई संदेह नहीं होना चाहिए। रमन सिंह ने राजनांदगांव जला मुख्यालय में अपना नामांकन दाखिल किया। कलेक्ट्रेट परिसर में नामांकन दाखिल करने के दौरान उनके साथ उत्तर प्रदेश के मुख्यमंत्री योगी आदित्यनाथ, मुख्यमंत्री रमन सिंह की पत्नी वीणा सिंह, उनके पुत्र और सांसद अभिषेक सिंह और छत्तीसगढ़ में भाजपा के प्रभारी अनिल जैन समेत अन्य वरिष्ठ नेता मौजूद थे। मुख्यमंत्री सिंह राजनांदगांव विधानसभा सीट से पिछले दो बार से विधायक हैं।